కేంద్ర ప్రభుత్వం తీసుకున్న నూతన వ్యవసాయ (సాగు) చట్టాలను దేశంలోని అనేక ప్రాంతాల రైతులు వ్యతిరేకిస్తున్న విషయం తెలిసిందే. హర్యానా, పంజాబ్ రాష్ట్రాలకు చెందిన వేలాది మంది రైతులు గత రెండు నెలలుగా ఢిల్లీలో చలిని, వర్షాన్ని లెక్కచేయకుండా నిరసనలను కొనసాగిస్తున్నారు. చట్టాల్లో మార్పుల్లో మార్పులు చేస్తామని కేంద్రం చెబుతుండగా మూడు చట్టాలను పూర్తిగా రద్దు చేయాల్సిందేనని రైతు సంఘాలు డిమాండ్ చేస్తున్నాయి. ఇప్పటి వరకూ తొమ్మిది సార్లు కేంద్రం రైతులతో కేంద్రం చర్చలు జరిపినా సమస్య పరిష్కారం కాలేదు.
కేంద్ర మంత్రులు నరేంద్ర సింగ్ తోమర్, పీయూష్ గోయల్, ఓం ప్రకాష్ నేడు రైతు సంఘాల నేతలతో పదవ విడత చర్చలను నిర్వహించారు. ఈ చర్చల్లో కేంద్రం ఒక మెట్టు దిగి కీలక ప్రతిపాదన చేసింది. కాలపరిమితి లేకుండా కమిటీ నివేదిక వచ్చే వరకూ మూడు వ్యవసాయ చట్టాలను నిలిపివేస్తామనీ, రైతులు నిరసనలు విరమించి ఇళ్లకు వెల్లాలనీ సూచించింది. అయితే ఈ ప్రతిపాదనపై చర్చించుకుని తదుపరి నిర్ణయం వెల్లడిస్తామని రైతు సంఘాలు తెలిపాయి.
నూతన సాగు చట్టాల రద్దు, కనీస మద్దతు ధరకు చట్టబద్దత కల్పించాలని రైతు సంఘాల నేతలు పట్టుబడుతుండగా కేంద్రం అందుకు ససేమిరా అంటూ వచ్చింది. సాగు చట్టాల అమలు విషయంలో వెనక్కు తగ్గేది లేదని కేంద్రం తేల్చి చెబుతోంది. ఈ నేపథ్యం కేంద్రం నేడు చేసిన కీలక ప్రతిపాదనలపై రైతు సంఘాల నిర్ణయంపై సర్వత్రా ఆసక్తి నెలకొంది. ఈ నెల 22వ తేదీన మరో సారి రైతు సంఘాలతో సమావేశమై చర్చించాలని నేటి సమావేశంలో నిర్ణయించారు.
ఇప్పటికే ఈ చట్టాల అమలుపై సుప్రీం కోర్టు తాత్కాలిక స్టే విధించిన విషయం తెలిసిందే. సమస్య పరిష్కారం కోసం నలుగురు నిపుణులతో కోర్టు కమిటీని ఏర్పాటు చేసింది. అయితే ఈ కమిటీ నుండి భూపీందర్ సింగ్ మాన్ వైదొలగిన విషయం తెలిసిందే. మరో వైపు రైతు సంఘాల తీరుపై సుప్రీం కోర్టు ఆగ్రహం వ్యక్తం చేసింది. కమిటీలో నాల్గవ సభ్యుడు నియామకంపై సుప్రీం కోర్టులో దాఖలైన పిటిషన్ పై నేడు విచారణ జరిగింది. ఈ సందర్భంగా కమిటీపై వస్తున్న విమర్శలపై ప్రధాన న్యాయమూర్తి బొబ్డే నేతత్వంలోని ధర్మాసనం ఆగ్రహం వ్యక్తం చేసింది.
తాము కమిటీ సభ్యులకు ఎలాంటి నిర్ణయాధికారం ఇవ్వలేదనీ, అలాంటప్పుడు వారిని కించపరిచేలా మాట్లాడటం సరికాదని పేర్కొంది. కాగా జనవరి 26 గణతంత్ర దినోత్సవం నాడు రైతులు తలపెట్టిన ట్రాక్టర్ ల ర్యాలీకి వ్యతిరేకంగా కేంద్రం దాఖలు చేసిన పిటిషన్ ను ప్రభుత్వం ఉపసంహరించుకుంది. ఈ పిటిషన్ పై ఇటీవల విచారణ జరిపిన న్యాయస్థానం..ట్రాక్టర్ ర్యాలీకి అనుమతి ఇవ్వాలా వద్దా అనేది తేల్చాల్సింది పోలీసులకు సంబంధించిన విషయమని పేర్కొన్న సంగతి తెలిసిందే. దీంతో ట్రాక్టర్ ర్యాలీ పై నిర్ణయాన్ని ఢిల్లీ పోలీసులకు వదిలివేసిన కేంద్రం తమ పిటిషన్ ను వెనక్కి తీసుకుంది.
kendra prabhutvam teesukunna noothana vyavasaaya (saagu) chattaalanu desamloni aneka praantaala raitulu vyatirekistunna vishayam telisinde. haryana, panjab rashtralaku chendina velaadi mandi raitulu gatha rendu nelalugaa dhilleelo chalini, varshaanni lekkacheyakunda nirasanalanu konasaagistunnaaru. chattaallo maarpullo maarpulu chestamani kendram chebutundagaa moodu chattaalanu puurtigaa raddu cheyalsindenani raitu sanghaalu demand chestunnayi. ippati varakuu tommidi saarlu kendram raitulatho kendram charchalu jaripina samasya parishkaaram kaaledu.
kendra mantrulu narendra sing thomar, piyush goyal, om prakash nedu raitu sanghaala nethalatho padava vidata charchalanu nirvahinchaaru. ee charchallo kendram oka mettu digi keelaka pratipaadana chesindi. kaalaparimiti lekunda commity nivedika vache varakuu moodu vyavasaaya chattaalanu nilipivestaamanii, raitulu nirasanalu viraminchi illaku vellaalanee suuchimchimdi. ayithe ee pratipaadanapai charchinchukuni tadupari nirnayam velladistaamani raitu sanghaalu telipai.
noothana saagu chattala raddu, kaneesa maddatu dharaku chattabaddata kalpinchaalani raitu sanghaala nethalu pattubadutundagaa kendram anduku sasemira antuu vachindi. saagu chattala amalu vishayamlo venakku taggedi ledani kendram telchi chebutondi. ee nepathyam kendram nedu chesina keelaka pratipaadanalapai raitu sanghaala nirnayampai sarvatra aasakti nelakondi. ee nela 22va tedeena maro saari raitu sanghaalato samavesamai charchinchaalani neti samavesamlo nirnayinchaaru.
ippatike ee chattala amalupai supreem kortu taatkaalika stay vidhinchina vishayam telisinde. samasya parishkaaram kosam naluguru nipunulatho kortu kamiteeni erpaatu chesindi. ayithe ee commity nundi bhupindar sing man vaidolagina vishayam telisinde. maro vaipu raitu sanghaala teerupai supreem kortu aagraham vyaktam chesindi. kamiteelo nalgava sabhyudu niyaamakampai supreem kortulo daakhalaina pitition pai nedu vichaarana jarigindi. ee sandarbhamgaa kamiteepai vastunna vimarsalapai pradhaana nyaayamuurti bobde nethathvamloni dharmasana aagraham vyaktam chesindi.
taamu commity sabhyulaku elanti nirnayaadhikaaram ivvaledanee, alantappudu vaarini kinchaparichela matladatam sarikaadani perkondi. kaga janavari 26 ganatantra dinotsavam naadu raitulu talapettina tractor la ryaaleeki vyatirekamgaa kendram daakhalu chesina pitition nu prabhutvam upasamharinchukundi. ee pitition pai iteevala vichaarana jaripina nyaayasthaanam..tractor ryaaleeki anumati ivwala vadda anedi telchaalsindi polisulaku sambandhinchina vishayamani perkonna sangati telisinde. deentho tractor ralli pai nirnayaanni dhilli polisulaku vadilivesina kendram tama pitition nu venakki teesukundi.